  Туспуктэм: Росгвардилэн Удмурт Элькунъя управлениезлэн пресс-службаез Наталия Сильвестрова Росгвардилэн Удмурт Элькунъя управленияз 19 выль машина вуиз. Соосты Ижкарысь, Воткаысь, Глазкарысь, Можгаысь, Уваысь, Эграысь, Сарапулысь но Дэбесысь ёзэтъёсын уже кутозы. Со сярысь Росгвардилэн элькунъя управлениезлэн пресс-службаез ивортӥз. Выль машинаослэсь усьтонъёссэс элькунъя управленилэн кивалтӥсез, полициысь полковник Алексей Ежеев сётӥз но росгвардеецъёслы ужзэс ӟеч быдэсъямзы но удысужлыко луэмзы понна тау кариз.  « Вань машинаосын кышкыттэмлыкъя туала сӧзнэтъёс вань. Ужмес быдэстон понна автопаркез выльдон туж кулэ – учыр луэм интые дыраз вуэммы машиналэн ӟечлыкеныз герӟаськемын » Артём Бабушкин, полициысь прапорщик, водитель Можгаысь ёзэтэ куинь машина вуиз. Соос калыклэсь ваньбуретсэ но мерлык радлыкез утёнъя ужпумъёсты эшшо но ӟечгес быдэстыны луонлык сётоз, пусйиз полициысь майор Андрей Харламов. 2023-тӥ арын Удмуртиысь удыссьӧр возьмаськонын ужасьёс 8 сюрслэсь трос объектъёсты возьмазы, «Тревога» сигналъя ӧтёнъёсы 11 сюрслэсь трос пол потазы, 1 сюрс 225 йыртэмасьёсты ӝегатӥзы. Тодэ вайытом, 2023-тӥ ар пумын Удмуртиысь школаосы 45 выль автобусъёс вуизы.  Тегъёс: Росгвардия автомашинаос техника Удмуртия  